HR Službeni list Europske unije C 205/22

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 205/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„Pecorino crotonese”

EZ br.: IT-PDO-0005-01111 – 13.05.2013.

ZOZP ( ) ZOI ( X )

1. Naziv

„Pecorino crotonese”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Sir sa zaštićenom oznakom izvornosti „Pecorino crotonese” tvrde je konzistencije, napola kuhanog tijesta, proizveden isključivo od punomasnog ovčjeg mlijeka.

U trenutku stavljanja na tržište u obliku svježeg sira, polutvrdog sira, zrelog sira ili sira za ribanje, proizvod ima fizičke karakteristike navedene u nastavku. Oblik: cilindričan, ravne gornje i donje plohe te ravnog ili blago zaobljenog ruba. Težina: od 0,5 do 5 kg; sirevi koji su dozrijevali više od šest mjeseci mogu težiti do 10 kg. Dimenzije: ovise o težini sira – kod sira težine od 0,5 do 5 kg visina ruba je od 6 do 15 cm, a promjer ploha od 10 do 20 cm; za sireve težine iznad 5 kg visina ruba je od 15 do 20 cm, a promjer ploha od 20 do 30 cm.

Udio masne tvari u suhoj tvari ne smije biti manji od 40 %; udio bjelančevina ne smije biti manji od 25 g na 100 g; udio vode ne smije biti manji od 30 g na 100 g; na siru su jasno vidljivi otisci košare koja se upotrebljava u proizvodnji.

„Pecorino crotonese Fresco” (svjež): kora bijele boje ili blago blijedožute. Okus je svjež, blag i pomalo kiselkast; kora je tanka i s otiscima košare. Tijesto je meko, jednolično i kremasto, mliječno bijele boje i s malo pukotina.

„Pecorino crotonese Semiduro” (polutvrdi): debela kora blago smeđe boje. Intenzivan i skladan okus. Polutvrdo tijesto kompaktno je i ima malo otvora.

„Pecorino crotonese Stagionato” dugo dozrijeva (više od šest mjeseci): njegova tvrda i smeđa kora može biti prekrivena (premazana) uljem ili slojem maslinova ulja. Okus je intenzivan i izražen, s vrlo laganim pikantnim naknadnim okusom. Tijesto je blago blijedožute boje i s malo pukotina.

Organoleptička svojstva: prilikom degustacije, sir odmah po otvaranju ispušta lagani miris ovčjeg mlijeka koji tvori skladan buke s drugim karakterističnim mirisima kao što su miris sijena, dozrelog poljskog bilja, lješnjaka i dima.

3.3. Sirovine (samo za prerađene proizvode)

Mlijeko: punomasno ovčje mlijeko, toplinski obrađeno i pasterizirano prema važećim normama.

Sirilo: kozje sirilo u obliku paštete.

Dopušten je razvoj mliječnih startera koji se prirodno nalaze u mlijeku od kojeg se radi sir kao i upotreba prirodnih startera nastalih od sirutke (sieri innesti) ili mlijeka (lattoinnesto) koji se nalaze u području proizvodnje ili potječu iz njega.

Sol: kamena sol (NaCl).

3.4. Hrana za životinje (samo za proizvode životinjskog podrijetla)

Osnovni godišnji obrok sastoji se prije svega od krmiva koje potječe iz ograničenog zemljopisnog područja. Životinje od kojih se dobiva upotrijebljeno mlijeko uglavnom se hrane na pašnjaku zelenim krmivom i nefermentiranim sijenom uzgojenima na području proizvodnje. Prehrana može biti nadopunjena koncentratima bez genetski modificiranih organizama (GMO) koji ne potječu iz ograničenog zemljopisnog područja, osobito u zimskom razdoblju kad ovce ne mogu ići na ispašu. Udio dodatka ne smije biti više od 40 % godišnjeg obroka. Životinje se uzgajaju na poluotvorenom; stada mogu slobodno brstiti i navečer se vratiti u tor, ali životinje su pod nadzorom, cijepljene i pruža im se njega u slučaju potrebe. Stada su na pašnjaku od rujna do lipnja.

3.5. Posebni proizvodni postupci koji se moraju provesti na određenom zemljopisnom području

Uzgoj stoke, proizvodnja mlijeka, izrada sira i zrenje.

3.6. Posebna pravila za rezanje, ribanje, pakiranje itd.

—

3.7. Posebna pravila o označavanju

Sir sa ZOI-em „Pecorino crotonese” na tržište se stavlja cijeli ili u komadima, u skladu s važećim propisima. Na etiketi koja se nalazi na sirevima „Pecorino crotonese”, osim podataka o pravnim obvezama, nalaze se sljedeće oznake: logotip sira „Pecorino crotonese”, a iza njega naziv „Zaštićena oznaka izvornosti” ili kratica „ZOI”, simboli Europske unije i eventualno upućivanja na propise EU-a, naziv poduzeća i adresa gospodarstva na kojem se sir proizvodi ili poduzeća za pakiranje. U slučaju proizvoda namijenjenih međunarodnim tržištima, naziv „Zaštićena oznaka izvornosti” i logotip EU-a mogu biti navedeni na jeziku zemlje u koju se proizvod izvozi. Logotip proizvoda sastoji se od dva dijela: na lijevoj strani nalazi se grafički prikaz, a na desnoj slova. Logotip na siru mora biti otisnut paljenjem ili reljefnim pečatom, a slova otisnuta na rubu.

4. Sažeta definicija zemljopisnog područja

Područje proizvodnje i dozrijevanja obuhvaća cijelo administrativno područje sljedećih općina u provinciji Crotone: Belvedere Spinello, Caccuri, Carfizzi, Casabona, Castelsilano, Cerenzia, Cirò, Cirò Marina, Cotronei, Crotone, Crucoli, Cutro, Isola di Capo Rizzuto, Melissa, Mesoraca, Pallagorio, Petilia Policastro, Rocca di Neto, Roccabernarda, San Mauro Marchesato, San Nicola Dell’Alto, Santa Severina, Savelli, Scandale, Strongoli, Umbriatico, Verzino; cijelo administrativno područje sljedećih općina u provinciji Catanzaro: Andali, Belcastro, Botricello, Cerva, Cropani, Marcedusa, Petronà, Sellia, Sersale, Simeri Crichi, Soveria Simeri, Zagarise; cijelo administrativno područje sljedećih općina u provinciji Cosenza: di Bocchigliero, Calopezzati, Caloveto, Campana, Cariati, Cropalati, Crosia, Mandatoriccio, Crosia, Paludi, Pietrapaola e San Giovanni in Fiore, Scala Coeli, Terravecchia.

5. Povezanost sa zemljopisnim područjem

5.1. Posebnosti zemljopisnog područja

Područje proizvodnje ujednačeno je sa zemljopisnog, povijesnog i kulturnog stajališta i velikim dijelom obuhvaća područje Marchesato di Crotone koje od 1390. godine označava navedeno područje.

Područje proizvodnje obilježeno je tipičnim brdima glinovitog tla iz razdoblja pliocena i graničnom planinskom linijom provincije Crotone koja se proteže od Sila Piccola do Sila Grande. S fizičkog stajališta to je zemljopisno područje međusobno usko povezano: zapravo, visoravan Sila velikim dijelom služi kao ljetni prirodni pašnjak stadima koja se nalaze na brdima između navedenih planina i Jonskoga mora. Osobita topografska obilježja ovog područja utječu na lokalnu klimu koja je obilježena hladnim zimama i vrućim ljetima, ali ipak uz relativno ograničene temperaturne varijacije, trajnu vlažnost i prosječnu relativnu vlažnost od 58 %.

Područje proizvodnje sira „Pecorino crotonese” obuhvaća 398 uzgajališta ovaca s ukupno oko 49 000 grla stoke koja u posljednjih deset godina bilježe porast od oko 4 %, suprotno težnji primijećenoj u cijeloj Italiji.

Životinje se uzgajaju na poluotvorenom u kombinaciji s praksom sezonske ispaše. Područje proizvodnje nudi brojne mogućnosti ispaše (IPP dodijeljen pašnjacima i trajnim travnjacima prelazi 40 % ukupne površine) i na njemu se nalaze porodice biljaka koje s biotehnološkog stajališta nisu zanimljive, odnosno smatraju se korovom, ali karakteristični rubni dijelovi područja proizvodnje njima obiluju. Tamošnja ispaša dovoljno je ujednačena. Flora prirodnih pašnjaka Marchseata uglavnom se sastoji od svježih biljnih vrsta poput lokalnih ekotipova ljulja, djeteline, cikorije, otrovne zeleni i lucerne.

Na navedenom području zanimanje proizvođača sira uživalo je određeni ugled te ima dugu i postojanju tradiciju. Osim toga, zahvaljujući obiteljskoj radnoj snazi koja je sudjelovala u proizvodnji sira, sačuvane su netaknute tehnike koje su se primjenjivale u prošlosti. Znanje i umijeće proizvođača sira važan je dio posebnosti ovog sira koji se proizvodi ručno. Dakle, od temeljne je važnosti da proizvođač sira zna odrediti točan trenutak kada dolazi do zgrušavanja mlijeka prije nego što počne razbijati gruš lokalnim alatom zvanim miscu sve dok ne nastanu komadići veličine zrna riže. Ovaj alat zahvaljujući svojem obliku omogućuje energično razbijanje gruša i oslobađanje velike količine masne tvari; preostala sirutka mliječnog izgleda, koja se lokalno naziva lacciata, ukazuje na to je li tijesto dobro izrađeno. Ručno rađena frugatura (miješanje štapićem) i prešanje gruša, koji prethode oblikovanju u košarama, važne su faze. Nakon što te dvije radnje budu gotove, gruš se iznova miješa i okreće, a onda opet preša u košarama prije nego što konačno bude uronjen u lacciatu (mlaćenicu). Zatim dolazi faza kiseljenja sira koja može trajati jedan ili više dana, a koja prethodi zrenju. Tijekom zrenja na površini sira nastaje karakteristična plijesan koju proizvođač sira nadzire i mora je znati prepoznati kako bi znao odvojiti ispravno dozrele sireve od onih koje treba eliminirati. Tijekom zrenja proizvođač sira određuje i točan trenutak kada sireve treba okrenuti, očetkati ili oprati i premazati maslinovim uljem ili na njih staviti sloj maslinova ulja.

5.2 Posebnosti proizvoda

Sir „Pecorino crotonese” odlikuje se:

— blagim mirisom ovčjeg mlijeka koji tvori skladan buke s drugim karakterističnim mirisima kao što su miris sijena, dozrelog poljskog bilja, lješnjaka i dima, bez prevladavanja određene note ili eventualno s laganom prevagom mirisa ovčjeg mlijeka;

— kompaktnim tijestom s malo otvora. Konzistencija u ustima slabo je elastična; pri žvakanju osjećaju se zrna strukture koja se dobro tope u ustima nakon što se sir dobro prožvače. Primjećuje se prisutnost masne tvari, ali ne osjeća se tesktura maslaca. Žvakanje i tjelesna toplina stvaraju jednak aromatski osjećaj kao kod rezanja, osim što je potpuniji i izraženiji, osobito prilikom gutanja. U toj fazi usta se ispunjavaju tipičnom aromom proizvoda; dugotrajna je i ugodna;

— vidljivi otisci košare na siru.

5.3 Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

— Posebnost načina uzgoja na „poluotvorenom” odnosi se na činjenicu da se prehrana životinja prije svega sastoji od divlje flore određenog područja. Sir „Pecorino crotonese” karakterističnu aromu dobiva od određenih sastojaka poput terpena i seskviterpena, koje samo određene porodice biljaka sadržavaju u većim količinama, kao što su trave, krstašice, štitarke, glavočike i druge koje ovce tradicionalno konzumiraju tijekom ispaše. Naprotiv, u krmnim kulturama udio tih sastojaka vrlo je malen. Budući da su oni vrlo aromatični i povezani s točno određenim biljkama, njihova prisutnost u siru upućuje na područje u kojem su životinje pasle. Zapravo, upravo divlja mikroflora određuje organoleptička svojstva sira „Pecorino crotonese”. Tradicionalna praksa sezonske ispaše omogućuje, između ostaloga, da se ovce zaštite od stresa povezanog s okolišem i prehranom tijekom ljetnih vrućina i prema tome, da se sačuvaju aromatični sastojci mlijeka.

— Klima područja značajno utječe na postupak zrenja i siru „Pecorino crotonese” daje njegovu posebnu strukturu. Tijekom stoljeća karakteristični stupanj vlage područja proizvodnje pridonio je određivanju tehnika zrenja i predstavlja značajno prirodno sredstvo za zrenje sira. Pravilno zrenje proizvoda zahtijeva da vlaga ne bude ni previsoka, zbog čega postoji opasnost da se sir ne osuši u potpunosti, ali ni previše promjenjiva kako bi se osigurali ujednačeni uvjeti tijekom cijelog razdoblja zrenja. Nepromjenjivi stupanj vlažnosti omogućuje postupno zrenje sira „Pecorino crotonese” koji tako poprima svoju karakterističnu fizičku strukturu, kompaktnu i bez otvora u tijestu.

— Neraskidiva veza između proizvoda i stanovništva ovog područja, ostvarena kroz tehniku proizvodnje sira naslijeđenu iz stoljetne tradicije lokalnih proizvođača sira, omogućila je da se sačuva ugled regije Crotone kada je riječ o preradi mlijeka. Gotovo isključivo obiteljska radna snaga s jedne strane jamči neprekinutu tradiciju, a s druge strane potvrđuje visoki stupanj specijaliziranosti i obrtnički karakter proizvodnje koja je neizbježno povezana s ljudskim resursima koji drugdje nisu dostupni. Ove tehničke kompetencije dobivaju na važnosti otkako se određeni zadaci u postupku obavljaju ručno; to se odnosi na grušanje, stavljanje u kalup i razne postupke obrade i kontrole sira tijekom zrenja.

— Upotreba prirodnih startera dobivenih iz sirutke (sieri innesti) ili mlijeka (lattoinnesto) prisutnih u području proizvodnje ili podrijetlom iz tog područja, stvara važnu mikrobiološku vezu s područjem proizvodnje. Sirutka dobivena od lokalno proizvedenog mlijeka jamči unos tipičnih mliječnih bakterija tog područja proizvodnje i time doprinosi posebnosti proizvoda.

Sir „Pecorino crotonese” sastavni je dio ruralnog okruženja koje odgovara području proizvodnje. Postoje podaci iz starih vremena, prije Srednjeg vijeka, koji svjedoče o njegovoj proizvodnji, a dokumenti iz 16. stoljeća dokaz su da se ovaj proizvod izvozio. Za vrijeme austrijske vicekraljevine (1707. – 1734.) sir se masovno izvozio. Početkom siječnja 1712. u Napulju velečasni Giacinto Tassone di Cutro prodao je napuljskom trgovcu Aniellu Montagni „200 cantara sira iz Crotonea iz ove sezone tekuće godine, ni nadut, ni nagrizen crvima, bez otvora i pukotina.” Jednako tako tijekom posljednjih dvadeset pet godina naziv „Pecorino crotonese” neprekidno se upotrebljavao na trgovačkim etiketama i njime se koristila jedna udruga lokalnih proizvođača, a proizvod je mnogo puta bio predmetom oponašanja u područjima izvan regije.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

Ministarstvo je pokrenulo nacionalni postupak prigovora uz objavu prijedloga za ZOI „Pecorino crotonese” u Službenom listu Talijanske Republike br. 46. od 23. veljače 2012.

Pročišćeni tekst specifikacije dostupan je na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità e sicurezza” (Kvaliteta i sigurnost) u gornjem desnom uglu ekrana i zatim na „Disciplinari di Produzione all’esame dell’UE” (Specifikacije podnesene na razmatranje EU-u).

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti fusnotu 2.